《双鹅篇》
清代·庞垲

在昔新河有奇士，登春其名氏宋氏。苦吟未老头先白，落拓辞家走千里。

辞家南去江陵城，中有鹅池池水清。却爱湖湘归不得，狎鹅自号鹅池生。

一身失路悲无与，朝看鹅来暮鹅去。衡霍峰多烟雾深，青山谁知埋骨处。

劫火沧桑几百春，忽逢王宰有心人。痛哭怜才求故迹，草玄亭没空荆榛。

酹酒招魂向原隰，阴风飒飒筵前入。刻石记里表姓名，突有双鹅碑上立。

鹅来相依不暂离，署中还凿天鹅池，无情有情谁得知。

君不见玉楼应召人姓李，天上真仙皆才子。文章有气诗有神，宁随时数为生死。

海翁有意逗精灵，特遣双鹅报知己。

作者简介：（1657—1725）直隶任丘人，字霁公，号雪崖。康熙十四年举人。试博学鸿词，授检讨，分修《明史》，官至福建建宁府知府，政尚清简，时将兴大狱，垲力弭之。工诗，以自然为宗，奇而不肆。有《丛碧山房文集》、《杂著》、《翰苑稿》等。